Aj počas tohto leta zasiahli nás extrémne horúčavy, a to malo dôsledky na kvety, záhradu, poľnohospodárstvo. Bez dažďa na horúčave osušila by sa aj každá rastlinka na verejných plochách, keby ju zamestnanci staropazovského Verejného komunálneho podniku Čistoća nezalievali s vodou pravidelne v ranných hodinách.
Na zalievanie kvetinových záhonov na kruhových objazdoch v obci používali vodu z cisterny a na ich zalievanie v centroch Starej a Novej Pazovy hadice. Jediným spôsobom na záchranu sezónnych kvetín bolo zalievanie vodou, ktoré sa konalo od 5. hodiny ráno.
Prednedávnom zamestnanci Pracovnej jednotky Zelenilo upravili aj zelenú plochu pred budovou Zhromaždenia obce Stará Pazova a za daných podmienok sa ju usilovali maximálne zachrániť počas suchých a horúcich dní.
–V rámci pravidelnej údržby verejných plôch pred budovou ZO Stará Pazova a na kruhových objazdoch sme zasadili nižšie a vyššie ihličnaté kríky a ozdobné trávy. Na ploche pred budovou ZO položili sme aj ochrannú fóliu a dekoračný kameň, existujúce kríky orezali, kvety okopali a všetko prihnojili. Keď sa bude konať výmena sezónnych kvetov, inštalujeme tam aj zavlažovaciu kvapkovú sústavu a položíme trávnikový koberec, – povedala Emilija Pantelićová, odborná spolupracovníčka v PJ Zelenilo v podniku Čistoća, lebo skrášľovaním životného prostredia sa zvyšuje i povedomie občanov o potrebe ochrany prírody.
V tejto pracovnej jednotke sa zaoberajú úpravou a údržbou zelených plôch a hygieny sídlisk. Ako uviedla spolubesedníčka, počas extrémne vysokých horúčav vyhýbali sa každému väčšiemu sadeniu rastlín.